《道逢老叟行》
元代·刘崧

道逢老叟行且泣，背项罹伤血沾腋。全家骨肉散风烟，眼暗肠沾少筋力。

自言生长太平多，州县不到无徵科。老去常促邻里会，醉来还唱古时歌。

粤从东南兵乱起，乡井流离经一纪。不似今年乱较长，九十日来窜荆杞。

赣兵自沮北军强，大船如山攒白樯。水南东岸十馀里，列开七府屯兵场。

七府兵来掳生口，一旗入山万夫走。跳溪越堑剧猿猱，猎草搜林到鸡狗。

最后招安尤可怜，中道要夺何纷然。攘牵牛羊掠囊襆，杀戮老丑俘少年。

我从出山被抄掳，一室俄分两三部。大男山中草缚行，幼女城边马驮去。

孙男呼母妇哭夫，风惊雨散何须臾。分飞忽作异枝鸟，离逝还同别水鱼。

男健胜犊女如玉，全换新衣与装束。湖南转卖得金多，主人无金不能赎。

近闻州尹收遗民，毒疠死者无晡晨。独行三日迷所向，不见当时乡里人。

茫茫荒草江南路，归已无家死无所。山背时时夜捉人，城中又报新招户。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。